21.15 mandag aften fik Nordjyllands Politi en melding om, at en person var forsvundet ved Vestre Fjordpark i Aalborg. - Personen er ifølge vores oplyninger gået i vandet i friluftsbadet, og personen er så ikke set siden ifølge anmelderen. Vi er derude sammen med Nordjyllands Beredskab for at lede efter personen, fortalte vagtchef ved Nordjyllands Politi, Mads Hessellund, til TV2 Nord tidligere på aftenen. Kort efter klokken 21.30 har flere øjenvidner på stedet oplyst til TV2 Nord, at en livløs person er blevet bjerget fra friluftsbadet, og at personen modtager livreddende førstehjælp. Mandag aften klokken 22.30 bekræfter Mads Hesselund over for TV2 Nord, at en livløs person er blevet bjerget. - Kort efter vores ankomst derude finder vi den her livløse person, som ude på stedet forsøges genoplivet af ambulancepersonalet. Det drejer sig om en mand, der efterfølgende bliver kørt til sygehuset med eskorte, og hans tilstand betegnes som kritisk, forklarer Mads Hessellund. Nordjyllands Politi betragter hændelsen som en ulykke.

Opsummering:
Nordjyllands Politi og Nordjyllands Beredskab er mandag aften tilkaldt Vestre Fjordpark i Aalborg i forbindelse med en drukneulykke.